雷太簡遺蜀鞭
作者：梅堯臣
朝代：宋

paragraphs: 蜀道山之峭壁兮，如快刀一削平無痕。
其間春雷驚龍走，竹根迸石垂虺尾，骨節瘦密風霜吞。
野夫采之縋懸蔓，分寸脫死持還奔。
他人不可得此物，乃重太守公侯孫。
獻來一錢不肯要，只乞斗酒抱歸村。
太守立性豈諂貴，將贈故人唯義存。
我騎瘦馬固莫稱，破韉爛轡沙塵昏。
明日試執趨君門，孰不怪視竊笑言。